Vrangfoss sluser

Vrangfoss sluser ligger mellom Lunde og Ulefoss i Nome kommune i Telemark fylke som del av i Bandak–Norsjøkanalen, den kanaliserte Eidselva (Lundeelva) mellom Flåvatnet (72 moh.) og Norsjø (15 moh.) Vrangfoss sluser er det største og flotteste av sluseanleggene i Telemarkskanalen. Det består av fem løftekamre med en samlet løftehøyde på 23 m. Før kanaliseringen gikk Vrangfoss innpå to km med et fall på 25 meter gjennom et trangt fjellskar med høye utoverhengende sider.

Historikk

Anleggsarbeidet ved Vrangfoss fra 1887 til 1892 var svært omfattende: To kilometer stryk, dypt nede i kløfter og skar ble regulert til en dam og en kanal. Den gamle nåledammen ble erstattet av ny betongdemning i 1962. Demningen, som er 32 m høy og 21 m tykk i bunnen, demte opp vassdraget til Lunde med et par meter. Vannkreftene blir utnyttet i kraftverket ved Vrangfoss. Før kanalen sto ferdig var Vrangfoss selve flaskehalsen i tømmerfløtningen på vassdraget. Det het seg at tømmeret kunne bli liggende i Vrangfoss i flere år, at det ofte ikke lyktes å få løs alt det gamle tømmeret før det kom nytt, og at opptil 14 mann var sysselsatt året rundt med å få tømmervasene løst. Gnisningene i tømmerhaugene kunne til og med føre til at det gikk varmgang i tømmeret så det tok fyr.

Vrangfoss underkanal er skjermet fra fossen og stryket med en steinskjerm, som skaper et rolig innløp til kanalen.

Flere kongelige har besøkt Vrangfoss. De første var Kong Oscar II av Sverige og Norge og hans yngste sønn, "malerprinsen" prins Eugen, som var her 29. oktober 1893. I fjellveggen opp for underkanalen, på høyre bredd under utsiktspunktet man finner der, er monogrammet til kong Oscar II hugget inn. Kongen og prinsen fikk også signaturene sine hugget inn i hver sin stein ved det øverste slusekammeret.

Vrangfoss kraftstasjon ligger i fjellet ved dammen.

 Kilder 
 Telemarkskanalen, online.

 Eksterne lenker 

 VisitTelemarks side om Vrangfoss sluser 

Kategori:Sluser i Telemarkskanalen
Kategori:Nomes geografi
Kategori:Byggverk i Nome
Kategori:Vest-vassdraget
Kategori:Bandak–Norsjøkanalen